રીઢા આરોપીઓ લોકઅપ તોડીને ભાગ્યા છતાં બારડોલી પોલીસ ઉંઘતી રહેતા જવાબદારો સામે ખાતાકીય પગલાની તલવાર લટકી છે. એપ્રિલ મહિનાની ૧૩મી તારીખે રાત્રીના સમયે બારડોલીના ગાંધી રોડ ઉપર આવેલા દર્શન એપાર્ટમેન્ટમાં સ્ટેેટ બેંક ઓફ ઈન્ડીયાના સીકયોરીટી સુવિધા વગરના એ.ટી.એમ.સેન્ટરમાં ત્રાટકી એટીએમ ગેસકટરથી કાપી ૧૭.૩૧ લાખની રોકડ રકમની ચોરી કરી ભાગી છુટેલા તસ્કર ગેંગના બે શખ્સ રામપ્રકાશ રામસુરત બીંદ (કેવટ) (રહે કલ્પના નગર, એસ.ટી. બસ, સ્ટેન્ડ પાછળ, મકરપુરા, વડોદરા) તથા ચેતન શીવાભાઈ પરમાર (રહે. સહજાનંદ સોસાયટી, વડસર, તા. વડોદરા)ને થોડા દિવસો પહેલા અમદાવાદ ડી.સી.બી.એ ભારે જહેમતે ઝડપ્યા હતા. ત્યારબાદ આરોપીઓ દ્વારા બારડોલીમાં એ.ટી.એમ. મશીન તોડી કરેલી ૧૭.૩૧ લાખની ચોરીની કબુલાત થતા આ ગુનામાં બારડોલી પોલીસે આ બંને આરોપીઓનો ટ્રાન્સફર વોરંટ આધારે કબજો મેળવી કોર્ટમાં રજુ બંનેના ર૦મી સુધીના રીમાન્ડ મેળવ્યા હતા. જોકે અત્યંત રીઢા અને એ.ટી.એમ. મશીનના લોક તોડવામાં માહેર તસ્કરો મંગળવારે મળસ્કે ૪.૦૦ થી ૫.૦૦ વાગ્યાના સમય દરમ્યાન બારડોલી પોલીસ મથકની કસ્ટડીનું તાળુ તોડી ફરજ પર હાજર મહિલા પી.એસ.ઓ.ની નજર ચૂકવી ભાગી છુટયા હતા.